ຂປລ. ພິທີລົງນາມເຊັນ ບົດບັນທຶກຄວາມເຂົ້າໃຈ (MOU) ດ້ານວິຊາການ ລະຫວ່າງ ທ່ານ ນາງ ພູຄໍາ ແສງລະພາ ຮອງອຳນວຍການ ວິທະຍາໄລກະສິກຳ ແລະ ປ່າໄມ້ ແຂວງບໍລິຄໍາໄຊ ແລະ ທ່ານ ພັນໂທ ທອງອ້ວນ ຄຳວັນທອງ ຮອງຫົວໜ້າກຸ່ມການຜະລິດເລກ 1 ໜອງໝາກຈັບ ໄດ້ຈັດຂຶ້ນໃນວັນທີ 8 ກັນຍາ 2017 ທີ່ແຂວງດັ່ງກ່າວ.
ເນື້ອໃນບົດບັນທຶກ ສອງຝ່າຍໄດ້ລະບຸວ່າ ການແລກປຽ່ນດ້ານວິຊາການ, ການຮັບເອົານັກສຶກສາລົງຝຶກງານ, ການຮັບເອົາພະນັກງານ ມາຍົກລະດັບດ້ານວິຊາສະເພາະ, ການຂຶ້ນຫ້ອງສອນ ບັນດາຫົວຂໍ້ຕ່າງໆ ຂອງວິທະຍາໄລ, ການລົງທັດສະນະ ສຶກສາພາກປະຕິບັດຕົວຈິງ ທີ່ຕິດພັນກັບຫລາຍວິຊາ ແລະ ການມີສ່ວນຮ່ວມ ການສ້າງກິດຈະກຳຕ່າງໆ.
ບົດບັນທຶກສະບັບນີ້ ມີໄລຍະຈັດຕັ້ງປະຕິບັດ 5 ປີ ຈຸດປະສົງເພື່ອແນໃສ່ ຍົກລະດັບຄວາມຮູ້, ຄວາມສາມາດ ທາງດ້ານວິຊາສະເພາະ ໃຫ້ແກ່ນັກສຶກສາ ຂອງວິທະຍາໄລ ແລະ ພະນັກງານ ວິຊາການຂອງກຸ່ມ ການຜະລິດເລກ 1 ໃຫ້ມີຄວາມກ້າວໄກກໍຄື ການຍົກລະດັບລະບົບຫລັກສູດ ການຮຽນ-ການສອນ ຂອງວິທະຍາໄລ ພາກທິດສະດີ ແລະ ພາກປະຕິບັດຕົວຈິງໃຫ້ມີ ຄວາມສອດຄ່ອງກັນ.
ເນື້ອໃນ: ຂປລ